יעקב שחר: "התוצאה שבירה. מעדיף לראות את החיובי"
מכבי חיפה לא ידעה איך "לאכול" את הניצחון (1-2) מול גנק, במשחק הראשון של פלייאוף ליגת האלופות. מצד אחד, המחצית הראשונה שכנעה. מנגד, השער המצמק של אליניב ברדה מעמיד את הירוקים במצב בעייתי לקראת הגומלין. "היינו צריכים לגמור את הסיפור, חבל", אמר הבעלים יעקב שחר לסובבים אותו.
אתמול שחר נשמע מעט אחרת: "אני מרוצה מרגעים רבים, מכדורגל חיובי ונחוש ומיצירת מצבי הבקעה רבים. לצערי לא ניצלנו הזדמנויות ואנחנו מגיעים לגומלין עם תוצאה די שבירה". בקבוצה נזכרו בשיחה שערך שחר לשחקנים בשבת האחרונה, אחרי הניצחון 0-1 על בני סכנין בגביע הטוטו. "תגידו לי אם אתם מתכוונים לשחק ככה, שאדע לא להגיע", אמר אז. "התפקיד שלי זה להגיד דברים נכונים בזמן הנכון", אמר שחר אתמול, "לגבי הגומלין, אני מעדיף לראות את הצד החיובי". במקרה של העפלה, חיפה תצרף זר ותקפיא את אנדרי פיליאבסקי הפצוע.
המאמן אלישע לוי ינצל את משחק פתיחת העונה מול מכבי נתניה מחר כדי לאפשר מנוחה למספר שחקנים, ביניהם עידן ורד, אייל משומר ואייל גולסה.
קלוד פואל, לשעבר מאמן ליון, עשוי להחליף את פרנקי ורקאוטרן, מאמן גנק שעזב לאל ג'זרה הקטארית.
* מכבי נתניה, יריבת חיפה מחר, מאמינה כי "בהחלט אפשר לעשות זאת", כדברי המאמן ראובן עטר. החלוץ אחמד סבע הוסיף: "יש לנו מוטיבציה גדולה בגלל שמדובר במחזור הראשון מול האלופה. נבוא לנצח".